
Comisia pentru muncă şi protecţie socială



Nr.27/481/14 octombrie 2004
RAPORT  DE  ÎNLOCUIRE
asupra propunerii legislative pentru modificarea şi completarea art.20 din Legea nr.154/1998 privind sistemul de stabilire a salariilor de bază în sectorul bugetar şi a indemnizaţiilor pentru persoanele care ocupă funcţii de demnitate publică

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru modificarea şi completarea art.20 din Legea nr.154/1998 privind sistemul de stabilire a salariilor de bază în sectorul bugetar şi a indemnizaţiilor pentru persoanele care ocupă funcţii de demnitate publică, trimisă comisiei cu adresa nr. 290 din 25 august 2003.


Menţionăm că prezentul raport înlocuieşte raportul comisiei din 24 iunie 2004 depus cu nr.27/332, întrucât în şedinţa Camerei Deputaţilor din data de 29 iunie 2004 s-a hotărât retrimiterea la comisie a propunerii legislative, pentru elaborarea unui raport suplimentar.

La întocmirea prezentului raport, Comisia a avut în vedere punctul de vedere al Guvernului.

Comisia a fost sesizată cu dezbaterea şi avizarea pe fond a propunerii legislative mai sus menţionată în procedură obişnuită.

Propunerea legislativă face parte din categoria legilor ordinare, conform prevederilor constituţionale, şi are ca obiect de reglementare modificarea şi completarea art.20 din Legea nr.154/1998 privind sistemul de stabilire a salariilor de bază în sectorul bugetar şi a indemnizaţiilor pentru persoanele care ocupă funcţii de demnitate publică, în sensul eliminării caracterului unic, fix al indemnizaţiei lunare de remunerare a activităţii, corespunzător funcţiei de demnitate publică şi introducerii unui nou alineat prin care persoanele alese sau numite într-o funcţie de demnitate publică să beneficieze de sporul de 15% din indemnizaţia lunară cuvenită potrivit legii, pentru titlul ştiinţific de “doctor” pe care-l deţine.
Comisia propune Plenului respingerea propunerii legislative din următoarele considerente:
1. La punctul 1 al articolului unic, prin eliminarea prevederii potrivit căreia indemnizaţia lunară a persoanelor care ocupă funcţii de demnitate publică este unica formă de remunerare, s-ar crea premizele acordării şi a altor drepturi, sporuri, premii sau stimulente, ce presupun influenţe financiare suplimentare. Precizăm faptul că salarizarea persoanelor care ocupă funcţii de demnitate publică nu este comparabilă cu cea a funcţionarilor publici şi nici cu salarizarea personalului bugetar contractual.
2. Punctul 2 al articolului unic, aşa cum a fost amendat de Comisia pentru muncă şi protecţie socială în raportul iniţial, prin care se condiţionează acordarea sporului de 15% din indemnizaţia cuvenită de desfăşurarea activităţii în domeniul pentru care demnitarul posedă titlul ştiinţific de "doctor", nu poate fi pus în practică întrucât aceste persoane îşi desfăşoară activitatea într-o largă varietate de domenii.
La lucrările comisiei au fost prezenţi 19 deputaţi, din totalul de 21 membri ai comisiei.

În urma rediscutării propunerii legislative în şedinţa din data de 12 octombrie 2004, Comisia propune respingerea acesteia cu unanimitate de voturi.

